Lars Sørensen får hjælp gennem et nyt projekt, efter hans venner faldt fra.

For tre et halvt år siden blev Lars Sørensen ramte af strubekræft.

Nu får han det meste af sin mad igennem en sonde. Og han har været igennem 33 strålebehandlinger.

- Hvis de havde fortalt mig, at jeg havde fået alle de bivirkninger, så havde jeg nok bare ladet kræften være, siger Lars Sørensen til TV 2.

Vennerne forsvandt

Den tidligere blikkenslager har kun sin mor tilbage af nær familie. Da han blev syg, mistede han jobbet. Og vennerne.

- Jeg har én ven tilbage. Alle de andre er faldet fra, siger Lars Sørensen, mens en tåre løber ned ad hans ene kind.

Han fortæller, hvordan vennerne til at starte med reagerede med åbne arme og sagde: ”Vi skal nok komme og hjælpe.”

- Så fandt de ud af, at der var lidt arbejde i det. Og så har jeg ikke set nogen af dem mere.

De rige lever længere med kræft

Mænd, som Lars Sørensen, der lever alene og er lavtlønnede, er særligt udsatte.

Sammenligner man den fattigste femtedel af befolkningen med den rigeste femtedel, så er 16 procent flere af de rige i live efter fem år med kræft end de fattige.

Den ulighed forsøger Kræftens Bekæmpelse med et nyt projekt at gøre op med.

Svært at have en kræftsygdom

Igennem projektet har Lars Sørensen fået Peter Kristiansen som frivillig navigator.

Med 27 års erfaring som praktiserende læge ved han, hvordan det er for en patient at gå igennem et kræftforløb.

Peter Kristiansen (tv) er en værdifuld hjælper for kræftramte Lars Sørensen. Foto: TV 2

- Det er svært at have en kræftsygdom. Og hvis man ikke har noget støtte fra ens familie eller venner, så er man jo ekstra sårbar, siger Peter Kristiansen.

- Han er her stadigvæk

Han har deltaget i Lars Sørensens vigtige samtaler på hospitalet og hjulpet ham med at holde humøret oppe og holde fast i sin behandling.

- Han har altid været der. Og han har altid forsøgt at hjælpe med de ting, jeg nu har spurgt om. Og han er her stadigvæk, siger Lars Sørensen.

Det er hospitalerne, der henviser patienter til det nye tilbud fra Kræftens Bekæmpelse.